R E L A C I O N PËR
PROJEKTVENDIMIN
“PËR MENAXHIMIN E MBETJEVE TË PAJISJEVE ELEKTRIKE DHE ELEKTRONIKE”

I. QËLLIMI	I	PROJEKTAKTIT	DHE	OBJEKTIVAT	QË SYNOHEN TË ARRIHEN

Projektvendimi synon të krijojë një kuadër të plotë rregullator për menaxhimin e mbetjeve të pajisjeve elektrike dhe elektronike (MPEE), si dhe për kufizimin e përdorimit të substancave të rrezikshme në pajisjet elektrike dhe elektronike (PEE), në përputhje me kërkesat e legjislacionit të Bashkimit Evropian.

Qëllimi i projektvendimit është mbrojtja e mjedisit dhe e shëndetit të njeriut nëpërmjet parandalimit të gjenerimit të mbetjeve nga pajisjet elektrike dhe elektronike, promovimit të ripërdorimit, përgatitjes për ripërdorim, riciklimit dhe rikuperimit të tyre, si dhe kufizimit të përdorimit të substancave të rrezikshme në pajisjet e vendosura në treg.

Projektvendimi synon të përcaktojë rregulla për projektimin e qëndrueshëm të pajisjeve elektrike dhe elektronike, grumbullimin e diferencuar të MPEE-ve, trajtimin, transportin, eksportin, monitorimin dhe raportimin e tyre, si dhe objektiva të detyrueshme për grumbullimin, rikuperimin dhe riciklimin.

Njëkohësisht, projektvendimi vendos kërkesat për kufizimin e përdorimit të substancave të rrezikshme, procedurat e vlerësimit të konformitetit, detyrimet e prodhuesve, importuesve dhe distributorëve, si dhe masat për mbikëqyrjen e tregut të pajisjeve elektrike dhe elektronike.

Nëpërmjet këtij akti synohet forcimi i ekonomisë qarkulluese, rritja e shkallës së grumbullimit dhe trajtimit të MPEE-ve, përmirësimi i eficiencës së burimeve dhe reduktimi i ndikimeve negative në mjedis dhe shëndetin e njeriut nga menaxhimi jo i duhur i këtyre mbetjeve.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektakt është parashikuar në Programin e Përgjithshëm Analitik të Ministrisë përgjegjëse për mjedisin për vitin 2026 dhe hartohet në zbatim të nenit 54 dhe pikës 2 të nenit 61 të ligjit nr. 57/2025 “Për menaxhimin e integruar të mbetjeve”.

Projektakti mbështet zbatimin e objektivave të Strategjisë Kombëtare dhe Planit Kombëtar për Menaxhimin e Integruar të Mbetjeve, si dhe angazhimet e Republikës së Shqipërisë në kuadër të procesit të përafrimit me acquis e Bashkimit Evropian në sektorin e menaxhimit të mbetjeve dhe të produkteve.

Gjithashtu, projektvendimi kontribuon në zbatimin e parimeve të ekonomisë qarkulluese dhe të përgjegjësisë së zgjeruar të prodhuesit, të parashikuara në ligjin nr. 74/2025 “Për përgjegjësitë e zgjeruara të subjekteve prodhuese të produkteve që gjenerojnë mbetje”.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Projektvendimi adreson një nga rrymat prioritare të mbetjeve, mbetjet e pajisjeve elektrike dhe elektronike, të cilat përmbajnë njëkohësisht materiale me vlerë ekonomike dhe substanca të rrezikshme që mund të shkaktojnë ndikime negative në mjedis dhe shëndetin e njeriut nëse nuk trajtohen në mënyrë të përshtatshme.

Një nga përparësitë kryesore të projektaktit është krijimi i një sistemi të strukturuar për grumbullimin e diferencuar, trajtimin, ripërdorimin, rikuperimin dhe riciklimin e MPEE-ve, në përputhje me hierarkinë e mbetjeve. Projektvendimi përcakton qartë përgjegjësitë e prodhuesve, importuesve, distributorëve, njësive të vetëqeverisjes vendore dhe institucioneve përgjegjëse për monitorimin dhe kontrollin.

Gjithashtu, projektvendimi vendos objektiva minimale kombëtare për grumbullimin, rikuperimin dhe riciklimin e MPEE-ve, duke kontribuar në devijimin e këtyre mbetjeve nga landfillimi dhe në rritjen e normave të rikuperimit të lëndëve të para sekondare.
Një risi e rëndësishme e projektaktit është integrimi në një akt të vetëm i kërkesave për menaxhimin e MPEE-ve dhe kufizimin e përdorimit të substancave të rrezikshme në PEE, duke siguruar një qasje të integruar përgjatë gjithë ciklit jetësor të produktit.
Përmes kërkesave RoHS, projektvendimi synon të reduktojë përdorimin e substancave të tilla si plumbi, merkuri, kadmiumi, kromi gjashtëvalent, PBB, PBDE dhe ftalatet e caktuara, duke parandaluar hyrjen e tyre në rrjedhat e mbetjeve dhe duke lehtësuar proceset e trajtimit dhe riciklimit.
Efektet e pritshme të projektvendimit përfshijnë rritjen e grumbullimit të diferencuar të MPEE-ve, përmirësimin e performancës mjedisore të operatorëve ekonomikë, reduktimin e ndotjes nga substancat e rrezikshme, forcimin e skemave të përgjegjësisë së zgjeruar të prodhuesit dhe krijimin e kushteve për zhvillimin e tregut të riciklimit të pajisjeve elektrike dhe elektronike në Shqipëri.


IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektvendimi mbështetet në nenin 100 të Kushtetutës së Republikës së Shqipërisë, si dhe në nenin 54 dhe pikën 2 të nenit 61 të ligjit nr. 57/2025 “Për menaxhimin e integruar të mbetjeve”.
Gjatë hartimit të projektaktit janë marrë në konsideratë edhe dispozitat e:
· Ligjit nr. 57/2025 “Për menaxhimin e integruar të mbetjeve”;
· Ligjit nr. 74/2025 “Për përgjegjësinë e zgjeruar të prodhuesit”;
· Ligjit nr. 10431, datë 09.06.2011 “Për mbrojtjen e mjedisit”, të ndryshuar;
· Ligjit nr. 10489, datë 15.12.2011 “Për tregtimin dhe mbikëqyrjen e tregut të produkteve joushqimore”, të ndryshuar;
· Legjislacionit në fuqi për pajisjet mjekësore;
· Legjislacionit në fuqi për statistikat e mbetjeve dhe raportimin mjedisor.
Projektvendimi është në përputhje me Kushtetutën, legjislacionin kombëtar në fuqi dhe angazhimet e Republikës së Shqipërisë në kuadër të procesit të integrimit evropian.

Relacion shpjegues për projektvendimin “Për menaxhimin e mbetjeve të pajisjeve elektrike dhe elektronike”


V. 	VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)

Ky projektvendim synon transpozimin e plotë të:

· Direktivës 2012/19/BE të Parlamentit Evropian dhe Këshillit, datë 4 korrik 2012, për mbetjet e pajisjeve elektrike dhe elektronike (WEEE), të ndryshuar;
· Direktivës 2011/65/BE të Parlamentit Evropian dhe Këshillit, datë 8 qershor 2011, për kufizimin e përdorimit të disa substancave të rrezikshme në pajisjet elektrike dhe elektronike (RoHS), e ndryshuar.

Projektvendimi përafron gjithashtu dispozitat dhe shtojcat teknike të lidhura me kufizimet e substancave të rrezikshme, objektivat e grumbullimit dhe rikuperimit, kërkesat për trajtim, dokumentacionin teknik, deklaratën e konformitetit dhe markimin CE.

Për dispozitat e acquis që lidhen me aktet zbatuese të Komisionit Evropian, standardet e harmonizuara, procedurat e bashkëpunimit ndërmjet shteteve anëtare dhe mekanizmat institucionalë që zbatohen vetëm pas anëtarësimit, është parashikuar statusi përkatës në tabelat e përputhshmërisë.

Ky relacion shoqërohet me tabelat e përputhshmërisë në gjuhën shqipe dhe angleze.


VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektvendimi organizohet në 10 krerë, 40 nene dhe 11 anekse, të cilat përcaktojnë rregullat për menaxhimin e mbetjeve të pajisjeve elektrike dhe elektronike (MPEE), funksionimin e sistemeve të përgjegjësisë së zgjeruar të prodhuesit, objektivat e grumbullimit, trajtimit dhe riciklimit, si dhe kërkesat për kufizimin e përdorimit të substancave të rrezikshme në pajisjet elektrike dhe elektronike (RoHS). 

Kreu I trajton dispozitat e përgjithshme të projektvendimit. Në këtë kre përcaktohet qëllimi i aktit, i cili lidhet me mbrojtjen e mjedisit dhe shëndetit të njeriut nëpërmjet minimizimit të ndikimeve negative nga mbetjet e pajisjeve elektrike dhe elektronike, promovimit të ekonomisë qarkulluese dhe kufizimit të përdorimit të substancave të rrezikshme në pajisjet elektrike dhe elektronike. Gjithashtu, përcaktohet fusha e zbatimit e projektvendimit, kategoritë e pajisjeve që përfshihen dhe ato që përjashtohen nga zbatimi i tij, si dhe jepen përkufizimet e termave kryesorë të nevojshëm për interpretimin dhe zbatimin e dispozitave të aktit. 

Kreu II, i cili përbëhet nga nenet 4, 5 dhe 6, përcakton masat për parandalimin e gjenerimit të MPEE-ve dhe nxitjen e projektimit të qëndrueshëm të pajisjeve elektrike dhe elektronike. Në këtë kre vendosen detyrime për prodhuesit që të projektojnë pajisjet në mënyrë që të lehtësojnë çmontimin, ripërdorimin, përgatitjen për ripërdorim dhe riciklimin e tyre. Gjithashtu, përcaktohet detyrimi për regjistrimin e prodhuesve në regjistrat përkatës përpara vendosjes së pajisjeve në treg dhe rregullat për etiketimin e produkteve me simbolin e grumbullimit të diferencuar, me qëllim informimin e përdoruesve dhe shmangien e hedhjes së tyre së bashku me mbetjet bashkiake të përziera. 

Kreu III, i përbërë nga nenet 7 deri në 10, rregullon procedurat dhe standardet për grumbullimin, trajtimin, transportin dhe eksportin e MPEE-ve. Në këtë kre përcaktohen detyrimet e njësive të vetëqeverisjes vendore, prodhuesve dhe distributorëve për organizimin e sistemeve të grumbullimit të diferencuar, krijimin e pikave të grumbullimit dhe marrjen mbrapsht të pajisjeve të përdorura. Gjithashtu përcaktohen kërkesat për trajtimin e përshtatshëm të MPEE-ve, heqjen e komponentëve dhe substancave të rrezikshme, standardet për transportin e tyre, kushtet për eksportin e MPEE-ve dhe kërkesat për gjurmueshmërinë e tyre gjatë gjithë procesit të menaxhimit. 

Kreu IV, që përfshin nenet 11 dhe 12, përcakton objektivat kombëtare për grumbullimin, rikuperimin, përgatitjen për ripërdorim dhe riciklimin e MPEE-ve. Në këtë kuadër vendosen normat minimale të detyrueshme të grumbullimit, të cilat rriten progresivisht me kalimin e viteve, si dhe normat minimale të rikuperimit dhe riciklimit sipas kategorive të ndryshme të pajisjeve elektrike dhe elektronike. Gjithashtu përcaktohet metodologjia e llogaritjes së këtyre objektivave dhe raportimi i të dhënave për monitorimin e përmbushjes së tyre. 

Kreu V, i përbërë nga nenet 13, 14 dhe 15, rregullon procedurat për informimin, raportimin, monitorimin dhe gjurmueshmërinë. Neni 13 parashikon detyrimin për informimin e përdoruesve mbi mënyrat e grumbullimit të MPEE-ve, efektet e substancave të rrezikshme dhe kuptimin e simbolit të grumbullimit të diferencuar. Neni 14 përcakton detyrimin e prodhuesve për t’u vënë në dispozicion trajtuesve informacionin teknik të nevojshëm për ripërdorimin dhe trajtimin e sigurt të pajisjeve. Neni 15 vendos detyrime të hollësishme për regjistrimin, raportimin dhe monitorimin e sasive të pajisjeve të vendosura në treg dhe të mbetjeve të grumbulluara, trajtuara, ricikluara ose rikuperuara, si dhe përcakton rolin e Agjencisë Kombëtare të Mjedisit në administrimin dhe kontrollin e këtyre të dhënave.

Kreu VI, që përbëhet nga nenet 16 dhe 17, përcakton rregullat për financimin e menaxhimit të MPEE-ve. Në këtë kre zbatohet parimi i përgjegjësisë së zgjeruar të prodhuesit, sipas të cilit prodhuesit mbulojnë kostot e grumbullimit, transportit, trajtimit, rikuperimit dhe riciklimit të MPEE-ve. Gjithashtu rregullohen mënyrat e financimit të mbetjeve historike, përdorimi i skemave individuale ose kolektive të menaxhimit dhe detyrimet financiare ndaj përdoruesve shtëpiakë dhe joshtëpiakë. Projektvendimi parashikon gjithashtu krijimin e garancive financiare për të siguruar mbulimin e kostove të menaxhimit të mbetjeve gjatë gjithë ciklit të jetës së produktit. 

Kreu VII, i përbërë nga nenet 18 deri në 23, trajton kërkesat për kufizimin e përdorimit të substancave të rrezikshme në pajisjet elektrike dhe elektronike. Në këtë kre përcaktohen substancat e ndaluara ose të kufizuara dhe përqendrimet maksimale të lejuara të tyre, si plumbi, merkuri, kadmiumi, kromi gjashtëvalent, PBB, PBDE dhe ftalatet. Gjithashtu përcaktohen rastet e përjashtimeve, kushtet për përdorimin e tyre, si dhe detyrimet e prodhuesve, importuesve dhe distributorëve për të garantuar përputhshmërinë e pajisjeve me kërkesat RoHS përpara vendosjes së tyre në treg. 

Kreu VIII, i përbërë nga nenet 24 deri në 31, rregullon procedurat e vlerësimit të konformitetit dhe mbikëqyrjes së tregut. Ky kre përcakton mënyrën e kryerjes së vlerësimit të konformitetit për pajisjet elektrike dhe elektronike, rregullat për hartimin e dokumentacionit teknik, përmbajtjen e deklaratës së konformitetit dhe vendosjen e markimit CE. Gjithashtu parashikohen dispozita mbi prezumimin e konformitetit, ruajtjen e dokumentacionit teknik dhe zbatimin e masave korrigjuese në rastet kur pajisjet nuk përmbushin kërkesat e projektvendimit. 

Kreu IX, që përfshin nenet 32 deri në 36, trajton kontrollin, monitorimin dhe bashkëpunimin administrativ. Në këtë kre përcaktohen instrumentet për nxitjen e zbatimit të hierarkisë së mbetjeve, procedurat e inspektimit dhe monitorimit të prodhuesve, importuesve, distributorëve dhe operatorëve të trajtimit, si dhe detyrimet për shkëmbimin e informacionit ndërmjet institucioneve kompetente. Po ashtu, parashikohen dispozita mbi përfaqësuesin e autorizuar, raportimin institucional dhe bashkëpunimin administrativ kombëtar dhe ndërkombëtar për zbatimin e kërkesave të projektvendimit. 

Kreu X, i përbërë nga nenet 37 deri në 40, përmban dispozitat përfundimtare të projektvendimit. Në këtë kre përcaktohen institucionet përgjegjëse për zbatimin e aktit, dispozitat tranzitore për kalimin gradual drejt sistemit të ri të raportimit dhe menaxhimit të MPEE-ve, shfuqizimi i Vendimit të Këshillit të Ministrave nr. 957, datë 19.12.2012 “Për mbetjet nga pajisjet elektrike dhe elektronike”, si dhe hyrja në fuqi e projektvendimit pas botimit në Fletoren Zyrtare. 

Projektvendimi shoqërohet me 11 anekse, të cilat përmbajnë kategoritë e pajisjeve elektrike dhe elektronike, listën indikative të pajisjeve sipas kategorive, kërkesat teknike për grumbullimin dhe trajtimin e MPEE-ve, normat minimale të rikuperimit dhe riciklimit, kërkesat për transportin e pajisjeve të përdorura, trajtimin selektiv të komponentëve dhe substancave të rrezikshme, kushtet teknike të impianteve të trajtimit, simbolin e grumbullimit të diferencuar, listën e substancave të kufizuara dhe përjashtimet përkatëse të parashikuara nga legjislacioni RoHS.


VII. INSTITUCIONET DHE ORGANET QË NGARKOHEN PËR ZBATIMIN E AKTIT

Për zbatimin e këtij akti ngarkohen:
Për zbatimin e këtij akti ngarkohen: Ministria e Mjedisit; Ministria e Ekonomisë dhe Inovacionit; Agjencia Kombëtare e Mjedisit; Inspektorati Shtetëror përgjegjës në fushën e mjedisit; Drejtoria e Përgjithshme e Doganave; Njësitë e vetëqeverisjes vendore; struktura përgjegjëse për mbikqyrjen e tregut dhe Operatorët ekonomikë.

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Projektakti është hartuar nga ekspertët e ministrisë përgjegjëse për mjedisin në bashkëpunim me ekspertët teknikë të projektit për mbështetjen e procesit të përafrimit të legjislacionit të menaxhimit të mbetjeve me acquis të Bashkimit Evropian.


IX. RAPORTI	I	VLERËSIMIT	TË	TË	ARDHURAVE	DHE SHPENZIMEVE BUXHETORE

Zbatimi i këtij projektvendimi kërkon krijimin dhe forcimin gradual të sistemeve të grumbullimit të diferencuar, transportit, trajtimit, rikuperimit dhe riciklimit të MPEE-ve, si dhe mekanizmave të raportimit dhe monitorimit.
Në përputhje me parimin e përgjegjësisë së zgjeruar të prodhuesit, kostot kryesore të menaxhimit të MPEE-ve mbulohen nga prodhuesit individualisht ose nëpërmjet skemave kolektive, sipas legjislacionit në fuqi.
Projektvendimi nuk krijon institucione të reja dhe nuk parashikon krijimin e strukturave shtesë administrative. Funksionet e monitorimit, raportimit dhe kontrollit kryhen nga institucionet ekzistuese në kuadër të kompetencave të tyre ligjore.
Masat e parashikuara në projektvendim do të zbatohen në mënyrë graduale, në përputhje me afatet tranzitore të përcaktuara dhe zhvillimin e sistemeve të përgjegjësisë së zgjeruar të prodhuesit.

